Regionsudvalgets udtalelse om:

- "Den europæiske sociale dialog som drivkraft bag modernisering og omstilling", og

- "Kommissionens forslag til Rådets afgørelse om et socialt trepartstopmøde om vækst og beskæftigelse"

(2003/C 73/01)

REGIONSUDVALGET HAR -

under henvisning til Meddelelse fra Kommissionen om den europæiske sociale dialog som drivkraft bag modernisering og omstilling og Kommissionens forslag til Rådets afgørelse om et socialt trepartstopmøde om vækst og beskæftigelse (KOM(2002) 341 endelig - 2002/0136 (COD)),

under henvisning til Kommissionens beslutning af 27. marts 2002 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 7. maj 2002 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til Meddelelse fra Kommissionen om tilpasning og fremme af den sociale dialog på fællesskabsplan og Kommissionens udkast til Rådets afgørelse om ændring af afgørelse 70/532/EØF om nedsættelse af et stående udvalg for beskæftigelse inden for De Europæiske Fællesskaber (KOM(98) 322),

under henvisning til Nye styreformer i EU - En hvidbog (KOM(2001) 428 endelig),

under henvisning til sin udtalelse om Kommissionens meddelelse om tilpasning og fremme af den sociale dialog på fællesskabsplan og Kommissionens udkast til Rådets afgørelse om ændring af afgørelse 70/532/EØF om nedsættelse af et stående udvalg for beskæftigelse inden for De Europæiske Fællesskaber (CdR 343/98)(1),

under henvisning til sin udtalelse om Hvidbogen om styreformer i EU (CdR 103/2001 fin)(2),

under henvisning til forslag til Regionsudvalgets udtalelse (CdR 250/2002 rev.), som blev vedtaget af Underudvalget for Økonomisk Politik og Social- og Arbejdsmarkedspolitik den 25. september 2002 med Sonny Berthold, borgmester i Egtved (DK/ELDR), som ordfører,

og ud fra følgende betragtninger,

Det forekommer klart, at de traditionelle styreformsmodeller ikke længere er på højde med realiteterne i dagens samfund; den politiske troværdighed og legitimitet er i krise overalt.

Debatten om nye styreformer skal bringe EU-medlemsstaterne og ansøgerlandene sammen.

Det er ønskeligt med den fremtidige europæiske integration, herunder især udvidelsen, for øje at fremlægge en samlet strategi for grænseoverskridende, tværterritorialt og transnationalt samarbejde -

på sin 47. plenarforsamling den 20. og 21. november 2002 (mødet den 20. november) vedtaget følgende udtalelse.

REGIONSUDVALGETS SYNSPUNKTER OG HENSTILLINGER

1. Generelle bemærkninger

1.1. I forlængelse af tidligere meddelelser om den europæiske sociale dialog præsenterer Kommissionen i meddelelsen om den sociale dialog som drivkraft bag modernisering og omstilling(3) en række konkrete foranstaltninger, der vil kunne styrke den sociale dialog på alle niveauer.

1.2. Regionsudvalget finder den kontinuitet og udvikling, som har fundet sted siden 1985 inden for rammerne af den europæiske sociale dialog, yderst positiv og tilslutter sig det synspunkt, at den sociale dialog kan være en drivkraft bag økonomiske og sociale reformer.

1.3. Regionsudvalget opfatter Kommissionens meddelelse som et væsentligt bidrag til at tydeliggøre den rolle og den betydning, som arbejdsmarkedets parter i den sociale dialog i stadig stigende grad har fået i EU's overordnede strategiske målsætninger om fuld beskæftigelse og styrkelse af samhørigheden.

1.4. Regionsudvalget hilser Kommissionens præsentation af mulige konkrete initiativer, der vil kunne styrke den sociale dialog på alle niveauer, velkommen.

1.5. Regionsudvalget vil støtte Kommissionens bestræbelser på at gøre resultaterne af den europæiske sociale dialog kendt.

2. Den sociale dialog som et middel til bedre styreformer

2.1. Regionsudvalget deler fuldt ud Kommissionens vurdering af, at det er arbejdsmarkedets parters evne til at indgå i en regulær selvstændig dialog og dermed uafhængigt forhandle aftaler, der gør denne dialog til noget enestående.

2.2. Regionsudvalget er enig i Kommissionens vurdering af den placering, arbejdsmarkedets parter har i civilsamfundet, og har med glæde noteret sig det gunstige resultatet af partnerskaber på lokalt niveau, specielt på beskæftigelsesområdet, som er udviklet som en ny styreform.

2.3. Regionsudvalget er overbevist om, at Kommissionens målsætning om at udvikle en forbedret høringsprocedure og udarbejde en egen intern adfærdskodeks for høring af arbejdsmarkedets parter vil udgøre en væsentlig parameter for højnelse af kvaliteten af lovgivningen i EU, herunder specielt vedr. arbejdsmarkedsområdet. Regionsudvalget har endvidere med glæde noteret sig Kommissionens planlagte initiativer mht. bedre inddragelse af forskellige niveauer samt større åbenhed i dialogen i forbindelse med udvidelsen.

2.4. Regionsudvalget erklærer sin fulde støtte til Kommissionens anvendelse af subsidiaritetsprincippet på arbejdsmarkedsområdet, da princippet medfører, at det først og fremmest er op til arbejdsmarkedets parter at finde egnede løsninger inden for deres ansvarsområde.

2.5. Regionsudvalget har bemærket sig Kommissionens udtalelse om en forsat klar sondring mellem den obligatoriske, systematiske høring af arbejdsmarkedets parter på den ene side og de konsultationer, som Kommissionen gennemfører i sine rådgivende udvalg, på den anden side, og Regionsudvalget er enig i, at der ikke bør ske sammenblanding af de to processer, selv ikke i de tilfælde, hvor arbejdsmarkedets parter måtte være repræsenteret i et af de rådgivende udvalg.

2.6. Regionsudvalget stiller sig noget tøvende over for Kommissionens generelle opfordring til arbejdsmarkedets parter om at forbedre deres interne beslutningsmekanismer på områder af afgørende betydning for den sociale dialog, idet Regionsudvalget er bekendt med, at et sådant revisionsarbejde for flere organisationers vedkommende allerede er gennemført eller påbegyndt.

2.7. Regionsudvalget er helt enig med Kommissionen i, at den sociale dialog og arbejdsmarkedsparternes rolle skal gøres mere synlig. I den forbindelse har Regionsudvalget med interesse noteret sig Kommissionens forslag om at øge kendskabet til erfaringerne med den sociale dialog på regionalt og lokalt plan i Europa. Udvalget opfordrer indtrængende Kommissionen til i denne henseende at vedtage foranstaltninger, hvormed det navnlig gøres muligt at kortlægge og videregive lokale og regionale erfaringer med arbejdsmarkedsdialogen for at finde den bedste praksis og fremme udvekslingen af erfaringer mellem dialogens lokale og regionale aktører i medlemsstaterne.

Regionsudvalget udtrykker ligeledes stor tilfredshed med tilkendegivelsen af, at der vil blive lagt særlig vægt på de lokale og regionale arbejdsmarkedsparters deltagelse i det forum om lokal udvikling, der vil blive afholdt i 2003.

2.8. Regionsudvalget har bemærket, at der er behov for at udvikle samrådet på EU-plan med de lokale og regionale myndigheder/organer. Der mangler i dag en etableret forbindelse mellem informations-, forhandlings- og beslutningsprocessen, som foregår inden for den sociale dialog på EU-plan, og den demokratiske beslutningsproces i bestyrelser, nævn m.v. i EU's kommuner og regioner. De folkevalgte i EU's kommuner og regioner kan i dag i deres egenskab af arbejdsgiverrepræsentanter få information om arbejdsmarkedsspørgsmål i EU, men er i realiteten fortsat afskåret fra at kunne påvirke dem direkte via deres organisation CEMR på EU-plan. Det er et problem, at disse arbejdsgivere - over 80000 kommuner og regioner inden for EU, der tilsammen har over 9,4 mio. heltidsansatte - som er demokratisk forankrede i lokalsamfundet, ikke behandles af Kommissionen som en fuldgyldig part i den sociale dialog.

3. Den sociale dialog som drivkraft i den økonomiske og sociale moderniseringsproces

3.1. Regionsudvalget understøtter Kommissionens positive vurdering af den sociale dialogs potentiale og dens udviklingsmuligheder, der kan føre til, at den bliver det moderniseringsredskab, Det Europæiske Råd i Lissabon bebudede.

3.2. Med tanke på nødvendigheden af at udvikle de bedst mulig mekanismer for at virkeliggøre Lissabon-mødets overordnede europæiske strategier, nemlig fuld beskæftigelse og styrkelse af den sociale samhørighed, der forudsætter en omstillingsproces gennem positiv styring, har Regionsudvalget med interesse læst Kommissionens forslag til etablering af et socialt trepartstopmøde om vækst og beskæftigelse.

3.3. Regionsudvalget ønsker at udtrykke tilfredshed med, at Kommissionen - så kort tid efter revisionen i 1999 af Det Stående Udvalg for Beskæftigelse - har fulgt den opfordring, som arbejdsmarkedets parter fremsatte i deres Laeken-erklæring om at lade Det Stående Udvalg erstatte af et nyt trepartssamråd.

3.4. Regionsudvalget hilser udtalelserne fra Kommissionen velkommen, dels om at arbejdsmarkedets parter vil blive involveret i det forberedende arbejde med de nye regler om det foreslåede sociale trepartstopmøde, dels at parterne vil blive tilknyttet forberedelsen og opfølgningen af trepartstopmøderne.

3.5. Regionsudvalget har med tilfredshed noteret sig, at Kommissionens meddelelse også indeholder en beskrivelse af de andre fora, hvor arbejdsmarkedets parter deltager inden for rammerne af trepartsdrøftelser i EU, og som er udviklet i relation til den økonomiske og monetære integration, det indre markeds gennemførelse og møderne forud for Det Europæiske Råds møder, dvs. Köln-processen, Cardiff-processen og Trojka-møderne.

3.6. Regionsudvalget understøtter fuldt ud Kommissionens påpegning af, at arbejdsmarkedets parter kunne yde væsentlige bidrag til omstillingsprocesser mv. ved at engagere sig og deltage i den åbne koordineringsmetode, der blev indført som et nyt politisk instrument med Lissabon-strategien.

3.7. Regionsudvalget, der på lokalt og regionalt plan er dybt involveret i udarbejdelsen af handlingsplaner mv. inden for Luxembourg-processen, hilser med særlig tilfredshed Kommissionens klare tilsagn om at ville inddrage beskæftigelsesområdet i den åbne koordinationsproces og således høre/konsultere arbejdsmarkedets parter, før der udarbejdes udkast til forslag til retningslinjer på beskæftigelsesområdet.

3.8. Med hensyn til Kommissionens samlede vurdering af den bilaterale sociale dialog, dens udvikling, anvendelsen af kendte retsinstrumenter og inddragelsen af nye former for samarbejdstiltag, tager Regionsudvalget Kommissionens kritiske holdning til efterretning, især i meddelelsens afsnit, der omhandler de tværsektorielle organisationers indsats på så væsentlige områder som forhandlinger, opfølgning på indgåede aftaler/erklæringer samt rapportering vedr. den nationale gennemførelse. Regionsudvalget ønsker i denne forbindelse at henlede Kommissionens opmærksomhed på de resultater, som CEEP, UNICE og EFS har opnået (siden de indgik "Val Duchesse-aftalen" i 1985) gennem bilaterale forhandlinger i form af f.eks. europæiske rammeaftaler, og, senest i maj 2002, aftalen om distancearbejde.

3.9. Regionsudvalget har med interesse fulgt initiativerne til en nystrukturering af den sociale dialog i de enkelte sektorer.

3.10. Regionsudvalget opfordrer Kommissionen til løbende at følge udviklingen og forsat arbejde på at få nedsat nye udvalg, når de nødvendige forudsætninger er opfyldt.

4. Den sociale dialog og udvidelsen

4.1. Regionsudvalget hilser Kommissionens forslag vedr. kandidatlandene velkommen og især, at Kommission ønsker at forpligte sig til at udnytte alle finansielle instrumenter i fuldt omfang for at styrke kapaciteten hos arbejdsmarkedets parter i kandidatlandene.

4.2. Regionsudvalget tilskynder Kommissionen til at støtte udviklingen af de nationale strukturer for arbejdsmarkedets parter i kandidatlandene, både tværsektorielt og på sektorniveau, fordi sådanne strukturer er en forudsætning for at deltage effektivt i den sociale dialog på europæisk plan.

4.3. Regionsudvalget hilser med tilfredshed de initiativer, som de europæiske arbejdsmarkedsparter allerede har iværksat i kandidatlandene sammen med deres søsterorganisationer, hvoraf flere allerede har søgt og opnået medlemskab i den europæiske organisation.

5. Regionsudvalgets henstillinger vedrørende initiativer til styrkelse af den sociale dialog på alle niveauer

5.1. Udtrykket "den sociale dialog" anvendes efterhånden for enhver type af aktivitet, hvor arbejdsmarkedets parter deltager. Regionsudvalget opfordrer derfor Kommissionen til til stadighed at operere med klare begrebsmæssige sondringer mellem parternes dialog med EU's institutioner og den bilaterale dialog, der føres udelukkende mellem parterne.

5.2. Regionsudvalget anerkender og respekterer den traktatfæstede rolle mht. udviklingen af den sociale dialog, som Kommissionen har. Regionsudvalget anmoder dog samtidig Kommissionen om i sit videre arbejde til stadighed at respektere de intentioner, som de tværfaglige arbejdsmarkedsparter udtrykte i Laeken-erklæringen, om at udvikle en mere autonom social dialog, således at mere konkrete tiltag om en bedre organisering af den sociale dialog fastlægges i et fælles arbejdsprogram.

5.3. Regionsudvalget tilslutter sig subsidiaritetsprincippets anvendelse på EU's arbejdsmarkedspolitiske område og lægger i denne forbindelse stor vægt på, at arbejdsmarkedets parter involveres, når EU-retsakter, der er resultatet af en forhandlet europæisk aftale, skal gennemføres nationalt. Regionsudvalget opfordrer Kommissionen til at undersøge, om medlemsstaterne har taget nødvendige og forsvarlige initiativer for at inddrage arbejdsmarkedets parter i den nationale gennemførelse af sådanne retsakter.

5.4. Regionsudvalget anmoder Kommissionen om at overveje, hvordan Regionsudvalget, der repræsenterer en bred vifte af erfaringer med beskæftigelsesplaner på regionalt og lokalt niveau, kan blive inddraget i arbejdet omkring de sociale trepartstopmøder, som Kommissionen foreslår indført.

5.5. Regionsudvalget insisterer på ny på, at Kommissionen revurderer forslaget om den tekniske koordinering af arbejdsgiverdelegationen i de sociale trepartstopmøder, således at også arbejdsgivere fra det offentlige arbejdsmarked får en ligeværdig placering sammen med de private arbejdsgivere.

5.6. Regionsudvalget opfordrer Kommissionen til - efter drøftelser med arbejdsmarkedets parter - at tage initiativet til at arbejde videre med sine overvejelser om, at en eventuel udvikling af den sociale dialog på længere sigt kunne føre til, at der opereres med europæiske kollektive overenskomster som retskilder, således at dette aspekt kan tages med i drøftelserne om den kommende reform af traktaten.

5.7. Regionsudvalget foreslår, at Kommissionen i samarbejde med arbejdsmarkedets parter gennemfører undersøgelser af, hvilke mekanismer der kan anvendes til bilæggelse af tvister i forbindelse med fortolkningen af de europæiske aftaler, der er forhandlet på plads og indgået mellem tværfaglige og sektorspecifikke arbejdstager- og arbejdsgiverorganisationer.

5.8. Regionsudvalget støtter Kommissionens vurdering af partnerskaber på lokalt niveau, der kan omfatte hele byer eller industriområder. Regionsudvalget har noteret sig Kommissionens intention om at etablere en dialog med de øvrige aktører i civilsamfundet, bl.a. NGO'erne. Regionsudvalget har forståelse for, at hvis de lokale partnerskaber skal lykkes, bør arbejdsmarkedets parter involveres. Regionsudvalget opfordrer samtidig Kommissionen til at foretage den nødvendige sondring mellem disse aktører i civilsamfundet og arbejdsmarkedets parter, idet kun de sidstnævnte direkte repræsenterer de interesser, der knytter sig til arbejdsmarkedet, og som de eneste har den fornødne kapacitet til at indgå i en selvstændig dialog, der kan resultere i kollektive overenskomster.

5.9. Regionsudvalget anbefaler Kommissionen at revurdere sammensætningen af en række rådgivende udvalg med henblik på at afklare mulighederne for at give arbejdsmarkedets parter samme status og placering som i Kommissionens rådgivende udvalg vedr. ligebehandling af mænd og kvinder, dvs. et direkte medlemskab.

Bruxelles, den 20. november 2002.

Albert Bore

Formand for

Regionsudvalget

(1) EFT C 93 af 6.4.1999, s. 54.

(2) EFT C 192 af 12.8.2002, s. 24.

(3) KOM(2002) 341endelig.